Louise Schack Elholm (V), 2012-11-20:
Vigtigheden af boliger til unge og studerende er stor.
Det er ikke nyt for Venstre.
Vi fremsatte allerede for 2 år siden et forslag om ungdomsboliger med særlig fokus på studieboliger.
Tilbage i 2010 var vi med til at vedtage en boligaftale, bl.a. på grund af at der hos Venstre var en øget opmærksomhed på de unges boligsituation.
Set ud fra Venstres synspunkt har vi hverken råd eller mulighed for at skaffe ungdomsboliger eller kollegier til alle unge, desværre.
Heldigvis er det heller ikke nødvendigt, da langt de fleste unge agerer fint på det almindelige boligmarked.
Dog skal det understreges, at vi er opmærksomme på, at der kommer flere unge til, særlig i de store byer, og derfor mener vi, at der er brug for flere ungdoms- og studieboliger.
Unge vælger bolig bredt fordelt over boligformer.
Det er en styrke for bosætningen, da det øger fleksibiliteten på boligmarkedet.
Det hjælper til at løse de udfordringer, som vi på sigt har med unges boligbehov.
AKF lavede en rapport om unges boligsituation i 2009, og her er det tydeligt, at de private lejeboliger bidrager med en bolig til hvert tredje unge menneske.
Det kan være forskellige typer private lejeboliger, men en ganske udbredt form for privat lejebolig er forældrekøbte lejligheder.
Forældrekøbte lejligheder er således med til at løse udfordringen med at sikre, at alle unge har en studiebolig.
Og var det ikke muligt med forældrekøbte lejligheder, ville udfordringerne med studieboliger være langt større.
Dertil må jeg sige, at jeg synes, det er yderst positivt, at forældre viser ansvarlighed over for deres børn.
Kun lidt over 7 pct. af de unge mellem 18 og 29 år bor i en ungdomsbolig, mens knap 17 pct. bor i en anden form for almen bolig.
Det vil sige, at kun omkring hvert fjerde unge menneske bor i en almen bolig med offentlig finansiering.
Vi skal derfor ikke forvente, at vi skal bygge offentligt finansierede boliger til alle unge mennesker, hvilket i øvrigt er heldigt, da det ville være svært at finansiere.
Der er dog unge mennesker, som har behov for en ungdomsbolig eller en anden almen bolig, og derfor har vi fortsat brug for ungdomsboliger.
Mens Venstre var i regering, var vi med til at tage konkret handling for at sikre flere ungdoms- og studieboliger.
I boligaftalen fra 2010 blev det desuden besluttet, at der skulle igangsættes et udvalgsarbejde, der skulle harmonisere og modernisere reglerne på ungdomsboligområdet.
Derudover aftalte vi, at ungdomsboligområdet skulle være et obligatorisk tema til kommuners og boligorganisationers årlige styringsdialog.
Hele den røde regering har efter regeringsdannelsen tiltrådt aftalen, og jeg forventer naturligvis, at regeringen følger op på aftalen.
Jeg skal på vegne af Venstre, De Konservative og Dansk Folkeparti fremsætte følgende forslag til vedtagelse:
Forslag til vedtagelse »Folketinget noterer, at det generelt er kommunernes ansvar at sikre, at udbuddet af ungdomsboliger er tilstrækkeligt og løbende tilpasses efterspørgslen samt behovene hos de unge.
En stor del af de studerende vælger ikke at bo i ungdomsbolig, men at bo i en privat lejebolig – det kan være en forældrekøbt lejlighed.
I boligaftalen fra 2010 var der et afsnit om ungdomsboligområdet, hvor der bl.a. skal igangsættes et udvalgsarbejde om ungdomsboliger.
Folketinget pålægger regeringen at sikre, at der fortsat er et varieret udbud af studieboliger.
Folketinget pålægger ligeledes regeringen at følge op på boligaftalen fra 2012, punkt 13, om ungdomsboligområdet.«